text: Sønderborg snuser til superligaen
  23 september 2014 kl. 05.22
  Sønderborgs Danmarksseriehold i fodbold får tirsdag eftermiddag lejlighed til at snuse til atmosfæren omkring superligaen, når Silkeborg kommer på besøg i 2. runde af DBU Pokalen.
  Kampen fløjtes i gang kl. 16,30 på Alsie Express Park, det tidligere Sønderborg Stadion.
  Silkeborg har store problemer i bunden af superligaen.
  - Med lidt held kan vi måske opleve et mindre mirakel i Sønderborg. Vores chance er ikke stor for at gå videre, men det bliver en super oplevelse. Særligt for spillerne, der nu møder et hold fra den bedste række, i en kamp hvor der er noget på spil, men også for publikum, siger Sønderborgs sportschef Rasmus Andreassen.
  
  Kolding B møder Randers
  Kolding Boldklub fra 2. division er også i aktion mod en superligaklub i eftermiddag, hvor Randers gæster Mosevej i Kolding.
  